सुकुटे बिचमा र्‍याफ्टिङ र कायाक प्रतिस्पर्धा
नेपाल र्‍याफ्टिङ तथा क्यानोइङ संघ र वाग्मती प्रदेश खेलकुद परिषदको संयुक्त आयोजनामा सिन्धुपाल्चोकको सुकुटे बिचमा सातौं राष्ट्रिय र्‍याफ्टिङ तथा ११ औं राष्ट्रिय कायाक स्लालोम च्याम्पियनसिप सुरु भएको छ।
काठमाडौँ — नेपाल र्‍याफ्टिङ तथा क्यानोइङ संघ र वाग्मती प्रदेश खेलकुद परिषदको संयुक्त आयोजनामा सिन्धुपाल्चोकको सुकुटे बिचमा सातौं राष्ट्रिय र्‍याफ्टिङ तथा ११ औं राष्ट्रिय कायाक स्लालोम च्याम्पियनसिप सुरु भएको छ।सुनकोसी नदीमा तीन दिन चल्ने प्रतियोगिता र्‍याफ्टिङतर्फ १५ टोली र कायाकमा ४६ महिला र पुरुष खेलाडीले भाग लिएका छन् ।कायाकतर्फ गणेश गुरुङले दुई राउन्डको खेलपछि अग्रता लिएका छन् । विक्रम गुरुङ दोस्रो, रञ्जन कँडेल तेस्रो, सुरज गुरुङ चौथो र सुजन गुरुङ पाँचौं स्थानमा छन् । प्रतियोगिताको नेपाल ओलम्पिक कमिटीका अध्यक्ष तथा पूर्वमन्त्री जीवनराम श्रेष्ठले उद्घाटन गरेका थिए । वाग्मती प्रदेश खेलकुद परिषदका सदस्य सचिव सूर्य भण्डारीले आगामी दिनमा प्रतियोगिताको बजेट वृद्धि गर्ने जानकारी गराए ।एसियाली र्‍याफ्टिङ तथा क्यानोइङ महासंघका अध्यक्ष सौतक सिकन्डले प्रतियोगितामा शीर्षस्थानमा रहने महिला र पुरुषका दुई टोलीलाई सेप्टेम्बरमा हुने एसियन च्याम्पियनसिपमा छनोट हुने बताए । छनोट खेलाडीको सम्पुर्ण खर्च एसियाली महासंघले बेहोर्ने बताए ।नेपाल र्‍याफ्टिङ तथा क्यानोइङ संघका कार्यबाहक अध्यक्ष राजीव श्रेष्ठले हरेक इभेन्टसमा पहिलो, दोस्रो र तेस्रो स्थान हात पार्ने खेलाडीले १५ हजार, १० हजार र ५ हजार पुरस्कार पाउने बताए ।